钦定古今图书集成/历象汇编/乾象典/第001卷 > 易经 > 系辞上传
## 钦定古今图书集成/历象汇编/乾象典/第001卷 > 易经 > 系辞上传

天一地二，天三地四，天五地六，天七地八，天九地十。

〈本义〉此言天地之数，阳奇阴偶，即所谓《河图》者也。

天数五，地数五。五位相得而各有合。天数二十有五，地数三十。凡天地之数，五十有五。此所以成变化而行鬼神也。

〈本义〉“天数五”者，一三五七九皆奇也；“地数五”者，二四六八十皆偶也。“相得”，谓一与二、三与四、五与六、七与八、九与十，各以奇偶为类，而目相得。“有合”，谓一与六、二与七、三与八、四与九、五与十，皆两相合。二十有五者，五奇之积也；三十者，五偶之积也。